<classify> Mamlaka ya Uwanja wa Ndege wa Kimataifa wa Julius Nyerere JNIA, umechukua hatua za kuweka zuio kali kwa abiria nje ya nchi wanaoingia nchini ili kudhibiti ugonjwa wa ebola.Kwa sasa katika uwanja huo abiria yeyote atakayeingia lango la kuwasili la abiria kutoka nje ya nchi na kubainika kuwa na joto la mwili linalozidi nyuzi joto 38, anapaswa kutoa maelezo zaidi ya afya, imeelezwa.Akizungumzia hivi karibuni kuhusu mikakati hiyo ya kupambana na magonjwa ambukizi ukiwemo wa ebola, Ofisa Afya Mfawidhi wa JNIA, Dk George Ndaki alisema katika kiwanja hicho imewekwa mashine maalumu inayoangalia joto la mwili na likizidi nyuzi joto 38, watamtaka abiria husika kutoa maelezo ya afya yake. Kwa kawaida binadamu anatakiwa na kuwa na nyuzi joto isiyozidi 37.Abiria wote wanapowasili hupita katika eneo maalumu ambalo wote hutakiwa kunawa mikono... ukiachana na hilo kuna fomu maalumu zinazojazwa na abiria wanapowasili pia. Baada ya kumtambua mgonjwa basi atapitishwa katika njia tofauti na abiria wengine na kupakiwa katika gari la wagonjwa na kupelekwa hospitali ya Temeke, amesema Dk Ndaki.Ugonjwa wa ebola unaosambazwa kwa virusi vya ebola, husababisha homa kali inayoambatana na kutokwa damu mdomoni, puani, masikioni, machoni na sehemu nyingine za wazi na unaenea kwa haraka.Hivi karibuni ugonjwa huo umetangazwa kutokea nchi ya Jamhuri ya Kidemokrasia ya Congo DRC na kusababisha vifo. Aidha, Dk Ndaki amesema kuwa wanatoa mafunzo kwa watumishi na wahusika wote wanaotumia kiwanja hicho katika kujikinga na magonjwa hayo.Mkurugenzi wa Kiwanja cha Ndege cha Kimataifa cha Julius Nyerere JNIA, Paul Rwegasha ametoa ufafanuzi juu taarifa za uwepo wa ugonjwa wa ebola, alieleza kuwa tayari JNIA wanazo taarifa za mlipuko wa ugonjwa huo na taratibu zote zimeshachukuliwa kwa kuwakagua abiria wanaotoka nje ya nchi.Kwanza kabisa kwa abiria wote ambao wanatokea katika nchi zinazosadikika kuwa na maambukizi wanapowasili wanakuwa sanitized wanaosha mikono na dawa maalumu ili wasilete maambukizi ndani...,...Lakini pia tuna mashine ambazo zinaangalia hali ya joto la mtu anapowasili na tunapogundua mgonjwa ana matatizo tunapeleka chumba cha wagonjwa wa kipekee na baada ya hapo anapelekwa katika vyumba vya wagonjwa waliotengwa katika hospitali ya Temeke, amebainisha Rwegasha.Akielezea namna ya kujikinga na ugonjwa wa ebola, Dk Ndaki alisema pamoja na kuepuka kugusa damu, machozi, jasho, matapishi, kamasi, mkojo au kinyesi cha mtu mwenye dalili za ugonjwa; pia mtu hatakiwi kugusa, kuosha au kuzika maiti ya aliyekufa kwa ebola; pia usiguse au kula wanyama kama popo, sokwe au swala wa msituni.Dalili za ebola ni pamoja na homa kali, maumivu ya kichwa na misuli, mwili kulegea, kutapika, kuharisha, vipele ma kutokwa damu.  <topic>: KITAIFA 